**Ayodhya** (hindiksi अयोध्या, *Ayodhyā*, urduksi ‏ایودھیا‎, *Ayodhyā*) on kaupunki Uttar Pradeshin osavaltiossa Intiassa. Hindut pitävät Ayodhyaa Raman syntymäpaikkana ja yhtenä seitsemästä tärkeimmästä pyhästä kaupungista. Paikka on myös tärkeä pyhiinvaelluskohde. Ayodhyan asukasluku oli vuoden 2011 väestönlaskennan mukaan 55 890.

Maantiede
---------

Ayodhya sijaitsee Ghagharajoen varrella Uttar Pradeshin osavaltion keskiosassa. Faizabad sijaitsee Ayodhyasta jonkin matkaa länteen.

Historia
--------

Ayodhyaa maalauksessa vuodelta 1785.
Hindut pitävät Ayodhyaa yhtenä kaikkiaan seitsemästä pyhästä kaupungista. Hindulainen eepos Ramayana mainitsee Ayodhan Raman syntymäpaikkana ja hindulaisen uskomuksen mukaan syntymäpaikalle rakennettiin hindulainen temppeli Ram Janmabhoomi. Ramayana mainitsee edelleen erään Manun perustaneen aikanaan kaupungin ja Ramasta tulleen kaupungin Suryavanshi-dynastian hallitsijan.

Kaupungilla on historiansa aikana ollut merkitystä myös hindulaisuuden ohella muille uskonnoille. Jainalaiset pitävät kaupunkia viiden tirthankaran eli jumaluuden syntymäpaikkana ja sitä on pidetty muinaisen Kosalan kuningaskunnan varhaisena pääkaupunkina. Ayodhyan uskotaan myös olevan buddhalaisissa teksteissä mainittu *Saketa*, jossa Buddhan sanotaan viettäneen jonkin aikaa. 400-luvulla kirjoittanut kiinalainen buddhalainen matkailija Faxian kuvaili kaupunkia buddhalaisena keskuksena, jossa hänen mukaansa oli 100 luostaria, sekä tarinan mukaan Maurya-valtakunnan hallitsija Ašokan perustama stupa.

Sittemmin Ayodhyaa hallitsivat vuorotellen Delhin ja Jaunpurin sulttaanikunnat, kunnes 1500-luvulla kaupungista tuli osa Suurmogulien valtakuntaa. Suurmogulien hallitsija Babur rakennutti hindujen Raman syntymäpaikkana pitämälle kohdalle Babri Masjidin moskeijan. Ayodhya kuului 1700-luvulla Suurmogulien valtakunnasta itsenäistyneeseen Awadhin kuningaskuntaan. Kuningaskunta alistettiin Englannin Itä-Intian kauppakomppanialle vuonna 1764 ja kuningaskunta liitettiin kokonaan brittien alueisiin vuonna 1856. Liitokset olivat yksi syy lopulta epäonnistuneen sepoy-kapinan syttymiselle Intiassa vuonna 1857.

Intian sittemmin itsenäistyttyä jännitteet muslimien ja hindujen välillä kasvoivat joidenkin hindujen halutessa purkaa Raman syntymäpaikalle rakennetun moskeijan. Vuonna 1992 joukko hinduja tuhosi moskeijan ja tilanne johti maanlaajuisiin mellakoihin ja yhteenottoihin hindujen ja muslimien välillä. Lopulta yli 2 000 oli saanut surmansa. Hindut ovat edelleen ajaneet hindulaisen temppelin rakennuttamista tuhotun moskeijan paikalle. Tuhotun moskeijan paikan hallinnasta käytiin sittemmin pitkä oikeustaistelu muslimien ja hindujen välillä. Intian korkein oikeus antoi marraskuussa 2019 luvan rakennuttaa paikalle hindulainen temppeli.

Väestö
------

Ayodhyan katukuvaa.
Intian vuoden 2011 väestönlaskennan mukaan Ayodhyan asukasluku oli 55 890. Heistä 31 705 oli miehiä ja 24 185 naisia. Lukutaitoisuus oli 78,15 %. Kaupungin asukkaiden suuri valtaosa (93,23 %) oli uskonnoltaan hinduja. Pienempiä vähemmistöjä olivat muslimit (6,19 %), sikhit (0,14 %), jainit (0,1 %), buddhalaiset (0,12 %) ja kristityt (0,09 %).

Kaupunki on tärkeä pyhiinvaelluskohde hinduille, joita matkustaa kaupunkiin etenkin Rama Navamina eli Raman syntymäpäivänä maalis-huhtikuussa.

Lähteet
-------

1. 1 2 3 4 5 6  Ayodhya Encyclopaedia Britannica. Viitattu 22.2.2019. (englanniksi)
2. 1 2 3  Stanley Wolpert: *Encyclopedia of India*, s. 81-82. Volume 1. Thomson Gale, 2006. ISBN 0-684-31512-2. (englanniksi)
3. ↑  Timeline: Ayodhya holy site crisis *BBC News*. BBC. Viitattu 22.2.2019. (englanniksi)
4. ↑  Ayodhya verdict: Indian top court gives holy site to Hindus *BBC News*. BBC. Viitattu 9.11.2019. (englanniksi)
5. ↑  Ayodhya Population Census 2011 - 2019 *The Census 2011*. Viitattu 22.2.2019. (englanniksi)

Aiheesta muualla
----------------

* Kuvia tai muita tiedostoja aiheesta **Ayodhya** Wikimedia Commonsissa